Jacob Jensen (V), 2009-05-15:
Familie- og Arbejdslivskommissionen har foreslået at udvide hjemmeserviceordningen til også at omfatte familier med børn under 14 år, og det er så det forslag, Socialistisk Folkeparti nu har kopieret og fremsat, og som vi behandler her i dag.
Som ministeren også var inde på for et øjeblik siden, gælder hjemmeserviceordningen i forvejen for førtidspensionister og personer over 65 år.
Ifølge Familie- og Arbejdslivskommissionen og altså nu også Socialistisk Folkeparti skal familierne have ret til at modtage et tilskud på op til 40 pct. af udgiften ved at hyre hjælp til f.eks. indkøb af dagligvarer, madlavning, rengøring, vask og vinduespudsning.
Erfaringsmæssigt er hjemmeservice en skattefinansieret tilskudsordning til de i forvejen velstillede.
Regeringen afskaffede i 2004 hjemmeserviceordningen for alle andre end netop førtidspensionister og personer over 65 år, da en evaluering viste, at ordningen havde en helt skæv fordelingspolitisk profil, og det skyldtes, at de hyppigste brugere af hjemmeserviceordningen var familier med en relativt høj indkomst, som vel også havde mulighed for at betale de sidste 60 pct. selv.
Forbruget af hjemmeservice var faktisk højest i de regioner i landet, som har en høj gennemsnitlig indkomst pr. indbygger.
Eksempelvis modtog borgerne i det daværende Frederiksborg Amt i gennemsnit 140 kr. pr. indbygger i tilskud mod kun 70 kr. pr. indbygger i det gamle Storstrøms Amt - blot til eksemplificering.
Så en sådan socialt skæv fordeling til fordel for de bedst stillede familier, som forslaget her lægger op til, kan Venstre ikke støtte op omkring.
Der bliver så også argumenteret med, at udvidelsen af hjemmeserviceordningen vil være med til at begrænse sort arbejde.
En undersøgelse fra Erhvervsfremme Styrelsen af den gamle hjemmeserviceordning viste dog, at effekten med hensyn til at begrænse sort arbejde faktisk er ganske minimal.
Det sorte rengøringsarbejde blev kun begrænset med 5-10 pct., mens ordningen stort set ikke havde nogen effekt på sort havearbejde.
I øvrigt skal jeg sige, at det sorte arbejde er blevet reduceret fra over 200 millioner timer i 2001 til 153 millioner timer i 2005, ikke mindst takket være regeringens målrettede indsats.
Så heller ikke det argument vil holde i den her sammenhæng.
Jeg vil også gerne understrege, at regeringen løbende forbedrer børnefamiliernes vilkår, bl.a. har vi jo, som også ministeren var inde på, givet betydelige skattelettelser til alle.
En typisk LO-familie med to børn har fået 35.000 kr. mere til rådighed i 2007 end i 2001 som følge af skattestoppet, som følge af skattelettelser og som følge af nedsat forældrebetaling for dagtilbud.
Derudover er børnechecken også blevet forhøjet med 2.000 kr. årligt pr. 1. januar 2008 for børn under 3 år.
På den måde kan man sige, at vi lægger en strategi fra regeringens og fra Venstres side om at give større rådighedsbeløb, større frihed og bedre muligheder for at tilrettelægge ens egen hverdag på en helt anderledes måde, end hvis forslaget her blev gennemført, et forslag, som derudover også har en meget skæv social profil, da det typisk er de velstillede familier, som vil benytte sig af en ordning, hvor man får 40 pct. i tilskud, men hvor man stadig væk skal betale de 60 pct. selv.
Med de bemærkninger kan jeg oplyse, at Venstre ikke kan støtte forslaget.